# Aký je aktuálny stav a perspektívy uplatňovania práv osôb so zdravotným postihnutím?

Konferencia NROZP a ÚNSS

## Blok:Agenda 2030 pre udržateľný rozvoj

Na úvod sa Branislav Mamojka venoval Agende 2030 a jej vzťahu k Dohovoru o právach osôb so zdravotným postihnutím. Je to najkomplexnejší súbor priorít, nástroj na presadzovanie práv osôb so zdravotným postihnutím, ktorého heslom je Nikoho nenechať bokom. Jej piliermi sú princíp transformácie, integrácie a univerzálnosti.

Po pomerne náročnom boji zainteresovaných organizácií sa podarilo docieliť, aby sa v texte uvádzali explicitne aj osoby so zdravotným postihnutím, čo považujeme za výrazný úspech.

Radi by sme upozornili na článok zverejnený v Mostoch inklúzie č. 2/2017, ktorý sa bližšie venuje [vzťahu Agendy a zdravotného postihnutia](http://www.nrozp-mosty.sk/cislo-2-2017/temy-02-2017/item/1957-agenda-2030-ako-nastroj-na-uplatnovanie-prav-ludi-so-zdravotnym-postihnutim.html). Za [implementáciu Agendy 2030 na vnútroštátnej úrovni](http://www.rokovania.sk/Rokovanie.aspx/MaterialyZip/26739) je zodpovedný Úrad podpredsedu vlády pre investície a informatizáciu a za [implementáciu Agendy 2030 v medzinárodnom prostredí](http://www.rokovania.sk/Rokovanie.aspx/MaterialyZip/26175) je zodpovedné Ministerstvo zahraničných vecí a európskych záležitostí.

### Krátko o implementácii

Stav implementácie [Záverečných odporúčaní](https://www.employment.gov.sk/files/slovensky/rodina-socialna-pomoc/tazke-zdravotne-postihnutie/zaverecne-odporucania-k-vychodiskovej-sprave-slovenskej-republiky.docx) výboru OSN pre práva osôb so zdravotným postihnutím pre Slovensko priblížil riaditeľ Odboru pre problematiku vykonávania dohovoru OSN pre práva osôb so zdravotným postihnutím z Ministerstva práce, sociálnych vecí a rodiny SR Ján Gabura.

Prakticky všetky odporúčania Výboru OSN pre práva osôb so zdravotným postihnutím pre Slovensko sú zapracované v [Správe o plnení opatrení](http://www.rokovania.sk/File.aspx/Index/Mater-Dokum-204133) vyplývajúcich z Národného programu rozvoja životných podmienok osôb so zdravotným postihnutím na roky 2014 až 2020 a v návrhu na jeho aktualizáciu, ktorá bola schválená uznesením Vlády SR č. 587 z 14. decembra 2016.

Implementácia záverečných odporúčaní sa bude pre Výbor OSN hodnotiť po štyroch rokoch od ich zverejnenia. Budú však hodnotené už aj skôr v rámci priebežného hodnotenia plnenia Národného programu rozvoja životných podmienok osôb so zrakovým postihnutím na roky 2014 až 2020.

Okrem toho, výbor OSN vždy vyberie niekoľko záverečných odporúčaní, hodnotenie implementácie ktorých požaduje do dvanástich mesiacov od ich zverejnenia. Táto lehota už uplynula pre Slovensko i pre Európsku úniu. O implementácii týchto naliehavých odporúčaní si môžete prečítať v samostatných článkoch.